Brian Mikkelsen (KF), 1998-01-29:
Det nuværende forbud mod chaufførvikarer er at regne som ren diskrimination af danske transportører både nationalt og i forhold til EU.
For hvordan er situationen i dag?
Ja, i dag er situationen jo den, at hvis man vil, kan man etablere sig med et sådant firma i Tyskland og i Sverige og i andre nabolande og på den måde gå ind og tage gode job, godt arbejde, gode muligheder fra danske selvstændige og også tage danske arbejdspladser fra almindelige danske lønmodtagere.
Det er altså hæmmende, og det er underligt, at vi ikke har fået ophævet det forbud før.
Det er vores opgave at sikre så gode konkurrencemæssige forhold som overhovedet muligt for vore danske virksomheder i konkurrence på det her punkt.
Der er også mange tilkendegivelser fra forskellige vognmænd, som har gjort det klart, at der er et stort behov for en sådan konstruktionsmulighed inden for branchen.
Dette behov må bureaukratiske og dybest set forældede regler ikke hindre i at blive tilfredsstillet.
Hvis regeringen fastholder at opretholde modstanden mod liberalisering på området, skylder regeringen også at forklare, og det synes jeg ikke vi har hørt en ordentlig forklaring på endnu, hvordan chaufførvikarer adskiller sig fra vikarer fra alle mulige andre faggrupper.
Sandheden er jo, og det tror jeg er klart for alle, at der ikke er nogen forskel.
For selvfølgelig skal man opretholde og overholde loven, uanset om man er vikar eller man er almindelig lønmodtager.
Det her handler om, at det giver noget mere fleksibilitet, og det giver nogle flere jobmuligheder for en masse lønmodtagere.
Jeg er lidt bange for, at der er helt andre hensyn, som spiller ind i regeringens modstand imod det her forslag.
Det ville da være utrolig ærgerligt, at man på den måde stopper et godt forslag, fordi man har nogle interesser, man prøver at varetage.
Jeg synes også, det er urimeligt, at transporterhvervet her lider under en politisk rygmarvsreaktion, som egentlig mangler sagligt grundlag.
Når man læser regeringens egen strategi for transporterhvervet, bliver dens modstand imod en liberalisering på området så meget desto mere uforståelig, for det hedder nemlig her i redegørelsen, at danske transportører bør have lige adgang og effektiv adgang til de udenlandske markeder, og de bør tidligere end konkurrenterne kunne omstille sig til internationale markeder.
Når man i udlandet kan have de her firmaer og på den måde gå hen og stjæle danske job og man i en redegørelse skriver, at man skal kunne omstille sig til international konkurrence, så forstår jeg ikke, hvorfor man vil opretholde et forbud mod det i Danmark, men det får jeg sandsynligvis en forklaring på.
I dag er det tilladt at låne en chauffør hos en vognmand, og det er derfor et meget lille, men et væsentligt skridt hen imod at udvide den mulighed til også at kunne leje
en chauffør hos et vikarbureau.
Eftersom vikarer på chaufførområdet fra andre EU-lande gerne må operere i Danmark,
betyder det, at forbudet opretholder en ulykkelig eksport af danske arbejdspladser.
Og som følge af at både Sverige og Tyskland jo er medlemmer af EU, kan de danske myndigheder nemlig ikke skride ind over for disse landes chaufførvikarbureauer, når de opererer i Danmark, og i de lande er der jo ikke noget forbud mod de her bureauer.
Jeg håber derfor på en velvillig modtagelse her i Folketinget, jo hurtigere, jo bedre.